በአዲስ አበባ አዳማ ፈጣን መንገድ ቁሳቁስ ላይ የሚካሄደው ዝርፊያ ግንባታውን እያትስተጓጎለ ነው
አዲስ አበባ ፣ ሃምሌ 17/2005 (ዋኢማ) – ለአዲስ አበባ አዳማ ፈጣን የመንገድ ግንባታ እየዋለ ባለ ቁሳቁስ ላይ እየደረሰ ያለው ዝርፊያ መንገዱ በጊዜው እንዳይጠናቀቅና  ተጨማሪ ወጪ እንዳያስወጣ ስጋት ፈጥሯል።የመንገዱ ግንባታ በአሁኑ ጊዜ 80 በመቶ የተጠናቀቀ ሲሆን ፥ በወራቶች ጊዜ ወስጥ ይጠናቀቃል ተብሎ ቢታሰብም በመንገዱ ዳርና ዳር መንገዱን ለማጠር ስራ ላይ እየዋሉ ባሉ ብረቶች ላይ ከፍተኛ ዝርፊያ እየተካሄደ ነው።እንዲሁም በመንገዱ አካፋይ  ስራ ላይ እየዋሉ ባሉ ከፍተኛ ወጪ የወጣበት አሉሚኒየም  በዘራፊዎች ጥቃት እየደረሰበት ሲሆን ፥ ይህም በቀጣይ በመንገዱ ላይ የሚተከሉት የትራፊክ ምልክቶች እና የኬላ ግንባታዎች ለዝርፊያ  አንዳይዳረጉ ተሰግቷል ።የኢትዮጵያ መንገዶች ባለስልጣን በበኩሉ ፥ ይህ ሃላፊነት የጎደለው ተግባርና ዝርፊያ ተጨማሪ ወጪን ከመጠየቁም በላይ  መንገዱ በታሰበው ጊዜ እንዳይጠናቀቅ ያደርጋል ብሏል።ችግሩን ለመከላከልም በዛሬው ዕለት ከዱከምና ከገላን ከተማ አስተዳደሮች ጋር ለመነጋገር ቀጠሮ መያዙን ነው የተናገረው። እንደ ፋና ብሮድካስትንግ ዘገባ ባለስልጣኑ በቀጣይም ከሚመለከታቸው ባለድርሻ አካላት ጋር በመነጋገር ችግሩን ለመቅረፍ እንደሚሰራም አስታውቋል ።